NARIADENIE KOMISIE (EÚ) 2019/799

zo 17. mája 2019,

ktorým sa mení príloha I k nariadeniu Európskeho parlamentu a Rady (ES) č. 1334/2008, pokiaľ ide o vyňatie aromatickej látky furán-2(5H)-ón zo zoznamu Únie

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 1334/2008 zo 16. decembra 2008 o arómach a určitých zložkách potravín s aromatickými vlastnosťami na použitie v potravinách a o zmene a doplnení nariadenia Rady (EHS) č. 1601/91, nariadení (ES) č. 2232/96 a (ES) č. 110/2008 a smernice 2000/13/ES (1), a najmä na jeho článok 11 ods. 3,

so zreteľom na nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2), a najmä na jeho článok 7 ods. 6,

keďže:

(1) V prílohe I k nariadeniu (ES) č. 1334/2008 sa stanovuje zoznam Únie obsahujúci aromatické látky a východiskové materiály schválené na použitie v potravinách a na nich, ako aj podmienky ich používania.

(2) Vykonávacím nariadením Komisie (EÚ) č. 872/2012 (3) sa prijal zoznam aromatických látok, ktorý sa zapracoval do časti A prílohy I k nariadeniu (ES) č. 1334/2008.

(3) Prílohu I k nariadeniu (ES) č. 1334/2008 možno aktualizovať v súlade so spoločným postupom, ktorý sa uvádza v článku 3 ods. 1 nariadenia (ES) č. 1331/2008, a to buď na podnet Komisie, alebo na základe žiadosti podanej členským štátom alebo zainteresovanou stranou.

(4) V časti A zoznamu Únie sú uvedené aromatické látky, ktoré prešli procesom hodnotenia, ako aj aromatické látky v štádiu hodnotenia.

(5) Aromatická látka furán-2(5H)-ón (číslo FL: 10.066) sa uvádza v prílohe I k nariadeniu (ES) č. 1334/2008 ako aromatická látka v štádiu hodnotenia, v prípade ktorej Európsky úrad pre bezpečnosť potravín (ďalej len „úrad“) požiadal o doplňujúce vedecké údaje. Žiadateľ tieto údaje predložil.

(6) Úrad vyhodnotil predložené údaje a vo svojom vedeckom stanovisku z 11. decembra 2018 (4) dospel k záveru, že furán-2(5H)-ón (číslo FL: 10.066) vyvoláva obavy o bezpečnosť v súvislosti s genotoxicitou, pretože je genotoxický in vivo.

(7) Používanie furán-2(5H)-ónu (číslo FL: 10.066) nespĺňa všeobecné podmienky používania aróm uvedené v článku 4 písm. a) nariadenia (ES) č. 1334/2008. Táto látka by sa preto mala v záujme ochrany zdravia ľudí bezodkladne vyňať zo zoznamu.

(8) Pokiaľ ide o identifikačné údaje furán-2(5H)-ónu (číslo FL: 10.066), úrad vo svojom stanovisku uviedol ďalšie prvky týkajúce sa identity a charakterizácie tejto látky, ktoré nie sú zahrnuté v jej súčasnom zápise v časti A prílohy I k nariadeniu (ES) č. 1334/2008. S cieľom zabezpečiť jasnosť a istotu, pokiaľ ide o identitu látky, a pomôcť zainteresovaným stranám túto látku riadne identifikovať je dôležité uviesť, že úrad vo svojom stanovisku predložil tieto ďalšie identifikačné údaje týkajúce sa furán-2(5H)-ónu (číslo FL: 10.066): číslo CAS je 497-23-4, číslo JEFCA je 2000 a názov JECFA je γ-laktón kyseliny 4-hydroxy-2-buténovej.

(9) Keďže látka vyvoláva obavy o bezpečnosť, Komisia by mala preto uplatniť zrýchlený postup na vyňatie furán-2(5H)-ónu zo zoznamu Únie. Časť A prílohy I k nariadeniu (ES) č. 1334/2008 by sa preto mala zodpovedajúcim spôsobom zmeniť.

(10) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Časť A prílohy I k nariadeniu (ES) č. 1334/2008 sa mení v súlade s prílohou k tomuto nariadeniu.

Článok 2 Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 17. mája 2019 Za Komisiu predseda Jean-Claude JUNCKER

(1) Ú. v. EÚ L 354, 31.12.2008, s. 34.

(2) Ú. v. EÚ L 354, 31.12.2008, s. 1.

(3) Vykonávacie nariadenie Komisie (EÚ) č. 872/2012 z 1. októbra 2012, ktorým sa prijíma zoznam aromatických látok stanovený nariadením Európskeho parlamentu a Rady (ES) č. 2232/96 a zapracúva sa do prílohy I k nariadeniu Európskeho parlamentu a Rady (ES) č. 1334/2008 a ktorým sa zrušuje nariadenie Komisie (ES) č. 1565/2000 a rozhodnutie Komisie 1999/217/ES (Ú. v. EÚ L 267, 2.10.2012, s. 1).

(4) EFSA FAF Panel (pracovná skupina EFSA pre potravinové prísady a arómy). Scientific Opinion on Flavouring Group Evaluation 217 Revision 2 (FGE.217Rev2), consideration of genotoxicity potential for alpha, beta unsaturated ketones and precursors from chemical subgroup 4.1 of FGE.19: lactones [Vedecké stanovisko k hodnoteniu skupiny aróm 217 revízia 2 (FGE.217Rev2), zváženie genotoxicity v prípade α, β-nenasýtených ketónov a prekurzorov z podskupiny chemických látok 4.1 z FGE.19: laktóny]; Vestník EFSA (EFSA Journal) (2019) 17(1):5568.